Նախորդ երկու-երեք ամիսների ընթացքում ադրբեջանական բանակը զինտեխնիկայի ակտիվ տեղաշարժեր էր կատարում արցախա-ադրբեջանական շփման գծում, նկատվում էին կուտակումներ: Այդ ամենը հստակ երեւում էր Արցախի պաշտպանության նախարարության տարածած տեսանյութերում: Հունիսի 10-ին ադրբեջանական մամուլում լուրեր տարածվեցին Նախիջեւանի հատվածում 11 հազար հեկտարի եւ Գյուննութ գյուղի «ազատագրման» վերաբերյալ: Լուրը տարածվում էր տեսանյութով, որտեղ մի խումբ մարդիկ «վերադարձել էին հարազատ գյուղը»: Ինչպես նույն օրը պարզաբանեցին ՀՀ պաշտպանության նախարարությունից՝ ավելի վաղ ադրբեջանական կողմը դիմել էր ՀՀ ԶՈւ հրամանատարությանը՝ խնդրելով թույլատրել որոշ քաղաքացիների մոտենալ Գյուննութ ավերակ բնակավայրի հարավային արվարձանի գերեզմանատեղիներին: Խնդրանքը, ելնելով մարդասիրական նորմերից, բավարարվել էր: